‘પાકિસ્તાનને આતંકવાદી હુમલાઓનો જડબાતોડ જવાબ આપવામાં આવશે.’ – દેશના ગૃહમંત્રીનું આ નિવેદન હતું. સામાન્ય રીતે આ પ્રકારનાં નિવેદનોને ગંભીરતાથી લેવામાં આવે છે. પણ આ મામલે આપણે અનુમાન લગાવી શકીએ છીએ કે પાકિસ્તાન તેને ગંભીરતાથી નહીં લે. માત્ર પાકિસ્તાન જ નહીં, વૉશિંગ્ટન અને બીજિંગ, કોઈ પણ ભારતની શાખ પર થયેલા હુમલાને ગંભીરતાથી નથી લેતાં અને તેમની આ માન્યતા ખોટી પણ નથી. દેશની રાજકીય નેતાગીરી અને સુરક્ષા તંત્ર બંને પાકિસ્તાનના છદ્મ યુદ્ધ સામે જવાબી કાર્યવાહીની તરકીબ શોધવામાં નિષ્ફળ નિવડ્યા છે. આ સ્થિતિમાં દરેક નવો આતંકવાદી હુમલો લોકોના ગુસ્સાને વધારે છે, નિરાશા પેદા કરે છે અને અંતમાં તેને ધીરજ સાથે સ્વીકારવામાં આવે છે. ત્યારે વધુ એક આતંકવાદી હુમલો થાય એ પહેલાં ચાલો, આપણે પોતાની જાતને કેટલાક કડક સવાલો પૂછીએ. ભારત પોતાના સંયમને વર્ષોથી આંતરરાષ્ટ્રીય સમુદાયમાં એક ભલમનસાઈ અને જવાબદાર વર્તનની રીતે રજૂ કરી રહ્યું છે. જોકે દુનિયા તેને એ રીતે જોઈ રહી છે કે હકીકતે ભારત પાસે કોઈ સૈન્ય કૂટનીતિ નથી.